## La Generalitat finalitza les obres del pont de la CV-403 d’accés a Torrent i reobri al trànsit els quatre carrils sense restriccions

*** El conseller de Medi Ambient destaca que la inversió per a la seua reconstrucció ha sigut de 4,4 milions d’euros
* Martínez Mus assenyala que ja són 15 les carreteres que han recuperat la seua plena funcionalitat de les 18 vies afectades per les inundacions**

La Generalitat ha finalitzat les obres de reconstrucció del pont que connecta la CV-403 amb la CV-36 i amb el nucli urbà de Torrent, i des d’este dilluns ha quedat reobert al trànsit amb plena operativitat. Després de completar-se la fase final dels treballs, la circulació s’ha restablit en els quatre carrils, en els dos sentits i sense restriccions.

El conseller de Medi Ambient, Infraestructures i Territori, Vicente Martínez Mus, ha visitat el pont, situat sobre el barranc de Poio i conegut popularment com el pont del McDonald’s o del corredor comarcal, per a comprovar la seua reobertura definitiva.

Durant la seua visita, el conseller ha destacat que el tram “recupera la plena funcionalitat que tenia abans de les inundacions registrades el mes d’octubre passat”, i ha subratllat que, d’esta manera, “la infraestructura torna a oferir totes les garanties de seguretat i operativitat, ja que ja estan habilitats els quatre carrils. Es tracta d’un pas important del qual podran gaudir els veïns de Torrent a partir de hui”.

El pont, que registra un trànsit diari superior als 20.000 vehicles, ha tornat a estar completament operatiu després de diversos mesos d’obres intensives, en les quals la Generalitat ha invertit 4,4 milions d’euros.

El conseller ha subratllat que, amb la CV-403, “la Generalitat ha recuperat definitivament 15 de les 18 carreteres que van patir danys greus per la riuada d’octubre”. En este sentit, Martínez Mus ha avançat que està previst que, durant este estiu, les tres restants, reobertes en 2024 amb solucions provisionals, queden també plenament operatives, culminant així el procés de recuperació de la xarxa viària afectada per les inundacions.

Cal recordar que la riuada va provocar l’erosió de l’estrep del pont sobre la CV-403, la qual cosa va causar el col·lapse de la calçada i el tall total de l’accés a la ciutat. Per a mantindre la connexió viària, la Generalitat va executar d’urgència una llosa provisional de formigó armat que va permetre restringir el trànsit a un carril per sentit mentres es feien els treballs de reconstrucció. La fase final ha inclòs la senyalització horitzontal i l’asfaltat del tauler del pont, així com l’adequació dels entroncaments amb la glorieta situada sobre l’autovia CV-36.

En este context, el conseller ha assenyalat que tota l’àrea metropolitana de València “registra aproximadament 1.700.000 desplaçaments diaris”. Estos moviments es van vore seriosament afectats pels danys greus ocasionats per la riuada en carreteres, ponts, accessos i xarxes de transport públic, incloent el metro, rodalies i autobusos. “La recuperació de la mobilitat ha sigut i continua sent una prioritat absoluta per al Consell”, ha afirmat Martínez Mus, que ha mostrat la seua confiança que, durant l’estiu, la situació “s’haja restablit pràcticament íntegrament”.

**30 milions en actuacions a Torrent**

Quant a les inversions, Martínez Mus ha recordat que la Generalitat ha mobilitzat, compromés o gestionat més de 30 milions d’euros en actuacions per a pal·liar els efectes de la riuada a Torrent i la seua àrea d’influència. “Hem actuat de manera immediata per a restablir la mobilitat en el municipi en totes les infraestructures afectades”, ha assenyalat.

D’eixe total, més de 28 milions s’han destinat a la reparació d’infraestructures viàries clau, com la CV-403, la CV-36 i la CV-33. Paral·lelament, en col·laboració amb l’Ajuntament de Torrent, s’estan executant obres de millora en infraestructures locals, amb una inversió addicional de 3 milions d’euros, a més d’intervencions complementàries en el sistema d’infraestructures hídriques.

D’altra banda, s’han destinat 130 milions d’euros a la reconstrucció del conjunt de la xarxa de Metrovalencia, que permetran recuperar el servici en les dos parades de Torrent el pròxim 21 de juny.

Fecha: 19/05/2025